KOMISJONI OTSUS,

3. mai 2000,

ühtse veterinaaria-alase elektroonilise süsteemi jaoks ühise serverkeskuse määramise korra kohta

(teatavaks tehtud numbri K(2000) 818 all)

(EMPs kohaldatav tekst)

(2000/351/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/425/EMÜ, milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega,1 viimati muudetud direktiiviga 92/118/EMÜ,2 eriti selle artikli 20 lõiget 3,

võttes arvesse nõukogu 13. juuli 1992. aasta otsust 92/438/EMÜ veterinaarse impordikorra (Shift-projekt) arvutistamise kohta, millega muudetakse direktiive 90/675/EMÜ, 91/496/EMÜ, 91/628/EMÜ ja otsust 90/424/EMÜ ning tunnistatakse kehtetuks otsus 88/192/EMU,3 viimati muudetud Austria, Soome ja Rootsi ühinemisaktiga, eriti selle artiklit 12,

ning arvestades järgmist:

(1) Otsusega 92/373/EMÜ4 määras komisjon ANIMO serverkeskuse ja kooskõlas komisjoni otsusega 92/486/EMÜ,5 viimati muudetud otsusega 1999/716/EÜ,6 peab ANIMO serverkeskus tegutsema vähemalt kuni 31. märtsini 2000.

(2) Ühenduse tasandil, sealhulgas ANIMO arvutivõrgu ülesehitust käsitlevate uuringute ja seminaride käigus, tuleks rakendada erinevaid arvutirakendusi ühendav veterinaaria-alane süsteem.

(3) Selles etapis tuleks täpsustada uue ühise serverkeskuse määramisel kasutatav kord, mis tagab kõikide veterinaaria-alase ühtse elektroonilise süsteemi teenuste täitmise.

(4) Ühine serverkeskus peab vastama täpsetele tehnilistele näitajatele.

(5) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Komisjon kuulutab ühise serverkeskuse jaoks välja 2000. aastal algava pakkumismenetluse, võttes arvesse arenguid andmesidetehnoloogias ning uusi teenuseid, mis on vajalikud ühtse veterinaaria-alase elektroonilise süsteemi raames liikmesriikide vahel andmete vahetamiseks.

2. Lõikes 1 osutatud pakkumismenetluses, mis hõlmab kogu rakendamiseks vajalikku teavet (üksikasjalik kirjeldus), tuleb arvesse võtta vähemalt lisas määratletud tehnilisi näitajaid.

3. Komisjon valib pärast lõikes 1 osutatud pakkumismenetlust serverkeskuse määramiseks vähemalt kolm lõikes 2 osutatud tehnilistele näitajatele vastavat pakkumist.

Artikkel 2

Käesolev otsus on adresseeritud liikmesriikidele.

Brüssel, 3. mai 2000

Komisjoni nimel

komisjoni liige

David BYRNE

1 EÜT L 224, 18.8.1990, lk 29.

2 EÜT L 62, 15.3.1993, lk 49.

3 EÜT L 243, 25.8.1992, lk 27.

4 EÜT L 195, 14.7.1992, lk 31.

5 EÜT L 291, 7.10.1992, lk 20.

6 EÜT L 289, 11.11.1999, lk 1.

LISA

ÜHISE SERVERKESKUSE TEHNILISED NÄITAJAD

1. Üldkirjeldus

Sõnumite ja muude andmete vahetamiseks ja töötlemiseks vajalik serverkeskus peab töötama hiljemalt 1. aprilliks 2001.

See peab sisaldama vähemalt järgmisi elemente:

a) piisav arv vajaliku võimsusega arvuteid, mis tagaks suurte andmekoguste haldamise, veterinaaria-alaste taotluste, andmebaaside ja viitefailide vastuvõtmise,

b) seadmed (riist- ja tarkvara), mis tagaks mitmel protokollil põhineva side haldamise erinevate samaaegset juurdepääsu võimaldavate võrkude vahel,

c) rahvusvahelistele standarditele vastavad elektronposti teenused,

d) veebivahendid ja -teenused,

e) FTP-teenused,

f) üheks aastaks piisav andmesalvestusmaht,

g) arhiveerimisvalmidus lepingu kehtivusaja jooksul,

h) dubleerimise ja taaskäivitamise võimalused rikete korral.

Serverkeskus peab suutma opereerida koos rahvusvahelistele standarditele vastavate olemasolevate süsteemidega, nagu näiteks siseriiklikud serverid või riikliku veterinaarameti süsteemid.

Serverkeskus peab töötama seitse päeva nädalas ja 24 tundi ööpäevas.

2. Edastatud andmete vorming ja maht

Olemasolevate rakenduse sõnumivorming peab olema ASCII kooditabelis ja kindlaksmääratud märkidearvuga, kuid peab suutma areneda teisteks struktuuritud vorminguteks. Päeva jooksul edastatavate sõnumite eeldatav arv on umbes 4 000. Serverkeskus suudab hallata 4 000 sissetulevat ja umbes 8 000 väljaminevat sõnumit.

Muu edastatav teave on peamiselt viite- ja andmefailid ning rakendustarkvara.

3. Süsteemi maht

Süsteem peab suutma hallata 2 000 potentsiaalset kasutajat. Kuna kasutusperioodid võivad erineda, on samaaegsete kasutajate hinnanguline arv (sisend ja väljund) keskmiselt 70 ja maksimaalselt 100. Seda mahtu peab teenuse taseme tagamiseks olema võimalik vajaduse korral suurendada. Süsteem peab suutma järjekorda hallata.

4. Sõnumi jälgitavus

Serverkeskus peab suutma tagada ja jälgida sõnumite jälgitavust. Serverkeskus peab samuti tagama, et teabeedastusvõrgud töötavad ning et katkemise korral teabeedastus taastatakse ning et on olemas kõik sõnumite jälgimiseks vajalikud elemendid, mida võib vaja minna.

5. Süsteemi ja andmete turvalisus

Serverkeskusel peavad olema ranged ja sidusad andmekaitset ja andmete terviklikkust käsitlevad sätted. Serverkeskusel ei tohi olla võimalik andmeid kasutada.

Juurdepääsu süsteemile tuleb kaitsta ja kontrollida erinevate turvamenetlustega, nt kasutaja ident ja sõnumite edastajate identifitseerimine.

Serverkeskus peab tagama süsteemis toimivad andmete salvestamis- ja taastamismeetmed, et andmed ei kaoks riistvararikete tõttu.

Serverkeskusel peab olema vajalik arv nõutavate oskustega töötajad.

6. Tugi

Tugiteenus peab võimalike teabeedastusprobleemide lahendamiseks olema serverkeskuse ruumides kättesaadav 12 tundi päevas, vahemikus 7.00-19.00.

Igal rakendusel peab olema on-line tugi.

7. Süsteemi haldamine

Serverkeskus peab esitama haldamisstatistikat, mis hõlmab sõnumite voolu, viitefailide levitamist, andmeedastusvõrgu rikkeid ja kõiki kulude juhtimiseks vajalikke kasutusparameetreid.